4.การประกอบธุรกิจของแต่ละสายผลิตภัณฑ์

บริษัทฯ ประกอบธุรกิจให้บริการทางการเงินภายใต้หลักชะรีอะฮ์ หรือหลักธุรกิจเคียงคู่คุณธรรม
โดยมีผลิตภัณฑ์และการบริการทางการเงินที่สามารถตอบสนองความต้องการของกลุ่มลูกค้าเป้าหมายได้ทุกกลุ่ม
ประกอบด้วยธุรกิจ ดังนี้

1. ธุรกิจให้บริการสินเชื่อเช่าซื้อ (Amanah Hire Purchase)

2. ธุรกิจให้บริการสินเชื่อเพื่อซื้อสินค้าคงคลัง (Amanah Inventory Finance)

3. ธุรกิจให้บริการสินเชื่อเช่าซื้อเพื่อการพาณิชย์ (Amanah Auto SME Financing)

4. ธุรกิจให้บริการสัญญาเช่าทางการเงิน (Amanah Financial Lease)

5. ธุรกิจให้บริการสัญญาเช่าดำเนินงาน (Amanah Operating Lease)

6. ตัวแทนให้บริการทางการเงิน (Banking Agent)

7. ให้บริการด้านรถยนต์อื่นๆ

บริษัทฯ มีช่องทางการส่งมอบบริการให้กับลูกค้ากลุ่มเป้าหมาย
โดยลูกค้าสามารถใช้บริการผ่านช่องทางการจัดจำหน่าย ที่สำนักงานใหญ่
และสำนักงานสาขาในส่วนภูมิภาคอีก 7 แห่ง ที่พร้อมให้บริการ ประกอบด้วย สาขาชลบุรี
สาขาพระนครศรีอยุธยา สาขาภูเก็ต สาขานครราชสีมา สาขาขอนแก่น สาขาอุดรธานี
และสาขาอุบลราชธานี นอกจากนี้บริษัทฯ ยังให้บริการลูกค้าโดยมีสำนักงานสมาชิกของบริษัทฯ
ภายใต้ชื่อ อะมานะฮ์ เอ็กเพรส (Amanah Express) อีกจำนวนมากกว่า 265 แห่งทั่วประเทศ

4.1 ลักษณะบริการ

บริษัทฯ เป็นผู้ให้บริการด้านสินเชื่อรถยนต์ครบวงจร สามารถครอบคลุมกลุ่มลูกค้าเป้าหมายทุกกลุ่ม
ไม่ว่าจะเป็น กลุ่มลูกค้าบุคคลธรรมดาหรือกลุ่มลูกค้านิติบุคคล ครอบคลุมทั้งตลาดรถยนต์ใหม่
ตลาดรถยนต์ใช้แล้ว โดยมีโครงสร้างผลิตภัณฑ์และบริการ ดังนี้

1)  ธุรกิจให้บริการสินเชื่อเช่าซื้อ (Amanah Hire Purchase)

สินเชื่อเช่าซื้อรถยนต์ บริษัทฯ ได้พัฒนาผลิตภัณฑ์นี้ภายใต้หลักการ อิจาเราะฮ์ วัล อิกตินา (Ijarah
Wa Igtina) คือหลักการทำธุรกรรมการเช่าซื้อทรัพย์สิน (Basic Rule of Ijarah)
ซึ่งเป็นหลักการในการทำธุรกรรมที่ถูกต้องตามหลักชะรีอะฮ์ (Shariah)
โดยสามารถอธิบายหลักการดังกล่าวได้ดังนี้

1.  การเช่าซื้อทรัพย์สินตามหลักชะรีอะฮ์ นั้นหมายถึงการที่บริษัทฯ ในฐานะเจ้าของทรัพย์
    ได้โอนสิทธิ์ในการใช้ประโยชน์จากทรัพย์ให้ผู้เช่าซื้อใช้สิทธิ์เก็บกินในทรัพย์สินที่ครอบครอง
    (Transferring of Usufruct)
    โดยกำหนดให้ผู้เช่าซื้อเป็นผู้ชำระราคาค่าเช่าซื้อรายเดือนตามที่ได้ตกลงกันไว้เป็นลายลักษณ์อักษรในสัญญาเช่าซื้อ
    หรือหมายถึงการที่บริษัทฯ ในฐานะผู้ให้เช่าซื้อนำทรัพย์สินออกให้ ผู้เช่าซื้อได้เช่า
    และให้คำมั่นว่าจะขายทรัพย์สินนั้น หรือว่าจะให้ทรัพย์สินนั้น ตกเป็นกรรมสิทธิ์แก่ผู้เช่าซื้อ
    โดยมีเงื่อนไขว่า ผู้เช่าซื้อได้ใช้เงินเป็นจำนวนเท่านั้นเท่านี้คราว

2.  ทรัพย์ที่บริษัทฯ ให้เช่าชื้อจะต้องเป็นสินค้าที่มีราคา มีคุณประโยชน์ในการใช้งาน เช่น
    ยานพาหนะ เครื่องจักร เครื่องใช้ไฟฟ้า เป็นต้น ยกเว้น สินค้าเพื่อการอุปโภคและบริโภค
    เช่น เงินตรา ข้าว น้ำตาล เป็นต้น ผู้ให้เช่าซื้อเป็นเจ้าของกรรมสิทธิ์ในทรัพย์
    โดยในสัญญาเช่าซื้อจะต้องกำหนดระยะเวลาเช่าซื้อเริ่มต้นและระยะเวลาสิ้นสุดการเช่าซื้อ
    และผู้เช่าซื้อควรระบุวัตถุประสงค์ของการเช่าซื้อให้ชัดเจน เช่น
    การเช่าซื้อรถยนต์เพื่อใช้เป็นยานพาหนะสำหรับเดินทาง หรือ ขนส่งสินค้า เป็นต้น

  ปัจจุบัน บริษัทฯ มีผลิตภัณฑ์สินเชื่อเช่าซื้อรถยนต์สำหรับบริการลูกค้าดังนี้

-   ผลิตภัณฑ์สินเชื่อเช่าซื้อรถยนต์ใหม่ (Amanah Auto Financing)

    -   ผลิตภัณฑ์สินเชื่อเช่าซื้อรถยนต์ใหม่ กลุ่มลูกค้าบุคคล

    -   ผลิตภัณฑ์สินเชื่อเช่าซื้อรถยนต์ใหม่ กลุ่มผู้ประกอบการรถสาธารณะ

-   ผลิตภัณฑ์สินเชื่อเช่าซื้อรถยนต์ใช้แล้ว (Amanah Used Car Financing)

-   ผลิตภัณฑ์สินเชื่อเอทีเอ็ม (Amanah Auto To Money)

-   ผลิตภัณฑ์สินเชื่อเช่าซื้อเครื่องจักรกลการเกษตร

2)  ธุรกิจให้บริการสินเชื่อเพื่อซื้อสินค้าคงคลัง (Amanah Inventory Finance)

ผลิตภัณฑ์สินเชื่อเพื่อซื้อสินค้าคงคลัง
เป็นสินเชื่อที่ผู้จำหน่ายรถยนต์มาขอสินเชื่อโดยมีวัตถุประสงค์เพื่อนำเงินไปซื้อสินค้าคงคลัง
หรือรถยนต์ เพื่อนำมาจอดโชว์ในห้องแสดงสินค้า เพื่อรอการจำหน่ายต่อไป
โดยวางเอกสารสิทธิ์ทางทะเบียนรถยนต์ไว้เป็นหลักประกัน และเมื่อผู้จำหน่ายรถยนต์
จำหน่ายรถยนต์เป็นที่เรียบร้อยแล้วก็จะดำเนินการชำระเงินเพื่อไถ่ถอนและนำเอกสารสิทธิ์ทางทะเบียนรถยนต์ไปดำเนินการจดทะเบียนรถยนต์ให้กับผู้ซื้อต่อไป

3)  ธุรกิจให้บริการสินเชื่อเช่าซื้อเพื่อการพาณิชย์ (Amanah Auto SME Financing)

สินเชื่อเช่าซื้อเพื่อการพาณิชย์ เป็นการให้บริการสินเชื่อเช่าซื้อยานพาหนะของลูกค้ากลุ่มธุรกิจ
ที่เป็นนิติบุคคลขนาดกลาง และขนาดย่อม
โดยมีวัตถุประสงค์เพื่อซื้อยานพาหนะไว้ใช้ในการดำเนินงาน เช่น รถยนต์ประจำตำแหน่ง
การขนส่งสินค้า พนักงานของบริษัทฯ
หรือการซื้อยานพาหนะเพื่อประกอบอาชีพรถยนต์สาธารณะด้านต่างๆ

4)  ธุรกิจให้บริการสัญญาเช่าทางการเงิน (Amanah Financial Lease)

บริษัทฯ ให้บริการประเภทนี้แก่นิติบุคคลที่มีความประสงค์ที่จะจัดหาทรัพย์สินประเภทยานพาหนะ
หรือเครื่องมือ เครื่องจักรต่างๆ
เพื่อการดำเนินงานในกิจการโดยการชำระค่าเช่าเป็นค่าใช้จ่ายรายเดือน
จนครบจำนวนเดือนตามสัญญา
ผู้ทำสัญญาเช่าทางการเงินจะเป็นผู้ดูแลทรัพย์สินและบำรุงรักษาทรัพย์สินนั้นให้อยู่ในสภาพที่ดี
และเมื่อครบสัญญาเช่า ผู้ทำสัญญาเช่ามีสิทธิที่จะขอซื้อทรัพย์ที่เช่าไปเป็นของตนเองตามราคาตลาด
หรือส่งมอบทรัพย์คืนให้กับบริษัทฯ เพื่อดำเนินการให้เช่าหรือจำหน่ายต่อไป

5)  ธุรกิจให้บริการสัญญาเช่าดำเนินงาน (Amanah Operating Lease)

เป็นธุรกิจใหม่ของบริษัทฯ ที่เริ่มดำเนินการในปี 2554 เป็นการให้บริการรถยนต์เช่า
สำหรับผู้บริหารและพนักงานของบริษัทต่างๆ ซึ่งการให้เช่านี้ทำเป็นสัญญาเช่า
โดยให้สิทธิลูกค้าใช้รถยนต์ในระยะเวลาเช่าตามที่ตกลงกัน
ซึ่งระยะเวลาเช่ารถยนต์เพื่อการดำเนินงานส่วนใหญ่จะอยู่ในช่วง 1-5 ปี
โดยลูกค้าจะจ่ายค่าเช่าเป็นรายเดือนและรับผิดชอบในส่วนของค่าน้ำมันเชื้อเพลิงที่ใช้
ส่วนผู้ให้เช่ารับผิดชอบ ค่าบำรุงรักษา ค่าประกันภัย ตลอดจนค่าใช้จ่ายอื่นๆ ปัจจุบันบริษัทฯ
ให้บริการเฉพาะธนาคารอิสลามแห่งประเทศไทยและบริษัทในเครือ ในอนาคตบริษัทฯ
จะขยายการบริการนี้ให้ครอบคลุมหน่วยงานอื่นๆ ให้มากขึ้นทั้งในภาครัฐ รัฐวิสาหกิจ และเอกชน

6)  ธุรกิจตัวแทนให้บริการทางการเงิน (Banking Agent)

เป็นการให้บริการทางการเงินแทนสถาบันการเงิน ในส่วนงานที่สถาบันการเงินหรือหน่วยงานนั้นๆ
ต้องการให้หน่วยงานจากภายนอกเข้าไปบริหารจัดการแทน เช่น
การให้บริการด้านบุคลากรสำหรับงานพื้นฐานต่างๆ เช่นพนักงานขับรถยนต์ พนักงานรับ-ส่งเอกสาร
พนักงานรับโทรศัพท์ เป็นต้น รวมถึงงานบริการรับชำระค่าสินเชื่อรายเดือน
และค่าสาธารณูปโภคต่างๆ แทนสถาบันการเงิน

7)  การให้บริการด้านรถยนต์ต่างๆ

เป็นการให้บริการด้านอื่นๆ ที่เกี่ยวข้องกับธุรกิจของบริษัทฯ
โดยมีกลุ่มลูกค้าเป้าหมายเป็นลูกค้าที่ใช้บริการสินเชื่อเช่าซื้อรถยนต์ เช่น บริการด้านการจัดทำ
และต่ออายุกรมธรรม์ประกันภัยรถยนต์ พ.ร.บ. และงานบริการด้านทะเบียนรถยนต์ เป็นต้น

กลุ่มลูกค้าเป้าหมายของบริษัทฯ ประกอบด้วย

  1) กลุ่มลูกค้าธุรกิจ หรือสถาบัน (Corporate Business)

ประกอบด้วยองค์กรธุรกิจขนาดใหญ่ทั้งภาคเอกชนและภาครัฐ โดยเฉพาะรัฐวิสาหกิจ
โดยบริการหลักที่บริษัทฯ นำเสนอ คือผลิตภัณฑ์สวัสดิการสินเชื่อเช่าซื้อ (Auto Financing for
Employee) ให้กับพนักงานของสถาบันที่เข้าร่วมโครงการ

  2) กลุ่มลูกค้าธุรกิจขนาดกลางและขนาดย่อม (SME Business)

ประกอบด้วยองค์กรธุรกิจขนาดกลางและขนาดย่อม
โดยมุ่งเน้นให้ความสำคัญกับผู้ประกอบการที่อยู่ในอุตสหกรรมการผลิตและจำหน่ายอาหารฮาลาล
(Halal Food) และธุรกิจการประกอบการรถยนต์รับจ้างสาธารณะทั้งประจำทางและไม่ประจำทาง

  3) กลุ่มลูกค้ารายย่อย (Consumer Group)

เป็นกลุ่มลูกค้าเป้าหมายหลักของบริษัทฯ
ซึ่งมีวัตถุประสงค์ในการใช้บริการสินเชื่อเช่าซื้อรถยนต์ใหม่หรือรถยนต์ใช้แล้ว โดยมีวัตถุประสงค์
เพื่อใช้ในการเดินทาง หรือใช้เป็นเครื่องมือในการประกอบอาชีพ

ช่องทางการจัดจำหน่าย

1)  การส่งมอบบริการผลิตภัณฑ์ทางการเงินของบริษัทฯ ได้กำหนดไว้ดังนี้
    ลูกค้าสามารถติดต่อขอใช้บริการได้ที่สำนักงานใหญ่ และสำนักงานสาขาในภูมิภาค (Branch
    Network) จำนวน 7 แห่งดังนี้ สำนักงานสาขา ชลบุรี พระนครศรีอยุธยา ภูเก็ต
    นครราชสีมา ขอนแก่น อุดรธานี และอุบลราชธานี

2)  บริษัทฯ จำหน่ายผลิตภัณฑ์สินเชื่อเช่าซื้อโดยใช้ช่องทางของพนักงานลูกค้าสัมพันธ์ (Customer
    Relationship Officer) เป็นพนักงานขายของบริษัทฯ โดยบริษัทฯ
    ได้จัดตั้งทีมงานขายทั้งในเขตกรุงเทพมหานครและภูมิภาค บริษัทฯ
    มุ่งเน้นให้พนักงานลูกค้าสัมพันธ์ (CRO) นำเสนอผลิตภันฑ์สินเชื่อเช่าซื้อของบริษัทฯ
    และสร้างความสัมพันธ์ที่ดีกับกลุ่มตัวแทนจำหน่ายรถยนต์ รวมถึงพันธมิตรทางธุรกิจด้านต่างๆ
    ของบริษัทฯ

3)  สำนักงานสมาชิกของบริษัทฯ ที่มีชื่อเรียกว่า อะมานะฮ์ เอ็กเพรส (Amanah Express)
    ซึ่งมีสำนักงานมากกว่า 265 แห่งทั่วประเทศ

4)  การติดต่อผ่านเว็บไซต์ของบริษัทฯ www.amanah.co.th

5)  ติดต่อผ่านศูนย์บริการลูกค้า (Customer Care Center) โทร 02 612 3232

    2.  การวิเคราะห์ภาวะอุตสาหกรรมและการแข่งขัน

ภาวะอุตสาหกรรม

ในปี 2555 เป็นโอกาสของตลาดรถยนต์ใหม่ ที่ได้รับการการสนับสนุนจากภาครัฐ
โดยนโยบายรถคันแรก เพื่อกระตุ้นเศรษฐกิจหลังอุทกภัยครั้งใหญ่เมื่อปลายปี 2554
โดยได้คาดการณ์ว่าจะมีประชาชนให้ความสนใจเข้าร่วมโครงการประมาณ 5 แสนราย
แต่มีผู้เข้าร่วมโครงการจริง 1.25 ล้านราย สูงกว่าที่ประมาณการไว้
ส่งผลให้ยอดจำหน่ายรถยนต์ในปี 2555 สูงกว่าปีที่ผ่านมากว่า 100%
โดยเฉพาะกลุ่มรถยนต์ที่เข้าโครงการมียอดจำหน่ายสูงขึ้น
ทำให้ผู้ประกอบการมีรายได้ที่เติบโตขึ้นเช่นกัน

ตารางแสดงยอดขายรถยนต์ในประเทศไทย ตั้งแต่ปี 2551-2555 (หน่วย: คัน)

  ------------------ ----------- ---------- ---------- ---------- -----------
  ประเภทรถยนต์        ปี 2551      ปี 2552     ปี 2553     ปี 2554     ปี 2555

  รถยนต์นั่ง            238,990     235,169    346,644    360,444    670,854

  รถยนต์เพื่อการพาณิชย์   375,088     313,703    453,713    433,637    763,815

  รวม                614,078     548,872    800,357    794,081    1,434,669
  ------------------ ----------- ---------- ---------- ---------- -----------

ที่มา : สถาบันยานยนต์, TOYOTA

ทั้งนี้ ผลกระทบจากมาตรการรถคันแรก (กันยายน 2554-ธันวาคม 2555)
ทำให้สัดส่วนตลาดรถมือสองต่อตลาดรถใหม่ ปรับตัวลดลงจากเฉลี่ย 2 เท่า เป็นประมาณ 1.5 เท่า
ในปี 2555-2556 หรือคิดเป็นจำนวนประมาณ 2 ล้านคันต่อปี
ขณะที่ราคารถมือสองโดยเฉลี่ยก็ปรับตัวลดลงประมาณ 10% อยู่ที่ระดับประมาณ 2-3 แสนบาทต่อคัน
อย่างไรก็ตาม มูลค่าตลาดเช่าซื้อรถมือสองต่อปี
น่าจะอยู่ในระดับประมาณครึ่งหนึ่งของตลาดสินเชื่อเช่าซื้อรถใหม่
เนื่องจากราคาเฉลี่ยของรถยนต์ใหม่ที่ใช้บริการสินเชื่อเช่าซื้อในปีนี้ได้ปรับตัวลงตามความต้องการรถอีโคคาร์และรถเล็กที่เข้าข่ายได้คืนภาษี
โดยประเมินว่ามูลค่าตลาดเช่าซื้อรถมือสองจะอยู่ที่ระดับประมาณ 2.5 แสนล้านบาท
เทียบกับตลาดเช่าซื้อรถใหม่ต่อปี ที่อยู่ในระดับประมาณ 5 แสนล้านบาท

(ที่มา : จากศูนย์วิจัยกสิกรไทย)

สถานภาพและศักยภาพในการแข่งขันของบริษัทฯ

ตั้งแต่ปี 2554 - 2555 เป็นต้นมา
ในตลาดรถยนต์ใช้แล้วเริ่มเห็นผู้ประกอบการที่เป็นสถาบันการเงินก้าวเข้าสู่ธุรกิจนี้มากขึ้น
ทั้งด้วยการปล่อยสินเชื่อทางตรงและด้วยการซื้อพอร์ตสินเชื่อจากผู้ประกอบการให้เช่าซื้อรายย่อยด้วยจุดเด่นด้านผลตอบแทนของอัตรากำไรของรถยนต์ใช้แล้วที่สูงกว่ารถใหม่ประมาณ
1.5-2.5% อีกทั้งตลาดที่มีมูลค่าสูงรองจากตลาดรถยนต์ใหม่

ในปี 2556 บริษัทฯ ยังคงรักษาฐานลูกค้าเดิม พร้อมกับการขยายฐานลูกค้าใหม่
ประกอบกับการมีความสัมพันธ์ที่ดีกับผู้แทนผู้จำหน่ายรถยนต์ (Dealer)
ความสามารถในการบริหารต้นทุนที่มีประสิทธิผล
ความชำนาญในการบริหารความเสี่ยงและการบริหารและติดตามหนี้อย่างมีประสิทธิภาพ ทำให้บริษัทฯ
มีศักยภาพในการแข่งขัน และเชื่อมั่นว่าจะสามารถขยายส่วนแบ่งการตลาดของธุรกิจเช่าซื้อต่อไปได้

4.3 แนวโน้มอุตสาหกรรม ในปี 2556

แนวโน้มสินเชื่อเช่าซื้อในปี 2556 ของระบบธนาคารพาณิชย์ คาดว่าจะยังขยายตัวสูงประมาณ
27-33% ขณะที่ยอดคงค้างสินเชื่อมีโอกาสสูงกว่า 1 ล้านล้านบาท
โดยมีแรงหนุนที่สำคัญมาจากยอดขายรถใหม่ที่คาดว่าจะมีจำนวนประมาณ 1.34-1.41 ล้านคัน
ซึ่งคงจะส่งผลให้ยอดสินเชื่อเช่าซื้อที่ปล่อยใหม่ในปี 2556 ของระบบธนาคารพาณิชย์
ยังเหนือกว่ายอดการผ่อนชำระของพอร์ตสินเชื่อเช่าซื้อเดิมในช่วงเวลาเดียวกันประมาณ 2 เท่าตัว
ถึงแม้ว่าหากพิจารณาเฉพาะอัตราการเปลี่ยนแปลงของยอดรถใหม่ในปี 2556 เพียงลำพังแล้ว
จะสะท้อนภาพการหดตัวลง
เนื่องจากแรงส่งจากนโยบายรถคันแรกที่ค่อยเบาบางลงเมื่อเข้าสู่ช่วงกลางปี 2556 ก็ตาม

อัตรากำไรของสินเชื่อเช่าซื้อในปี 2556 คาดว่าจะทรงตัวในระดับต่ำต่อเนื่องจากปี 2555
โดยมีปัจจัยที่มีอิทธิพลหลัก คือ
ทิศทางการกำหนดนโยบายการเงินของธนาคารแห่งประเทศไทยที่คงจะให้น้ำหนักกับความเสี่ยงเรื่องการเติบโตของเศรษฐกิจมากกว่า
ขณะที่แรงกดดันเงินเฟ้อคงอยู่ในกรอบจำกัดและไม่เกินเป้าหมายที่ธนาคารแห่งประเทศไทยวางไว้
นอกจากนี้ การแข่งขันด้านราคาที่รุนแรงระหว่างผู้ประกอบการให้เช่าซื้อที่ดำเนินมาโดยตลอด
ทำให้ไม่มีพื้นที่ที่จะปรับลดลงได้อีก หากต้นทุนทางการเงินไม่เปลี่ยนแปลงอย่างมีนัยสำคัญ ดังนั้น
จึงน่าจะทำให้อัตราดอกเบี้ยของสินเชื่อเช่าซื้อ มีโอกาสทรงตัวอยู่ในระดับต่ำใกล้เคียงกับปัจจุบัน

(ที่มา : จากศูนย์วิจัยกสิกรไทย)